bluuebunny/crossref_metadata_2025 huggingface dataset:
Ο ρόλος της οπτικής συνεκτικής τομογραφίας στην ανίχνευση της ευάλωτης αθηρωματικής πλάκας
Authors: Γιαννόπουλος Ανδρέας
Published: September 2021

Σκοπός: Οι αθηρωματικές πλάκες των στεφανιαίων αγγείων που προκαλούν οξέα στεφανιαία σύνδρομα, είναι συχνά μη στενωτικές και δεν προκαλούν συμπτώματα. Αυτές οι ευάλωτες πλάκες χαρακτηρίζονται από λεπτή ινώδη κάψα που περιβάλλει ένα μεγάλο νεκρωτικό λιπιδικό πυρήνα και επεκτατική αναδιαμόρφωση [(μη-στενωτικά ινωδοαθηρωματα με λεπτή ινώδη κάψα (TCFA)] και συνηθέστερα δεν απεικονίζονται με την στεφανιογραφία. Ο συνδυασμός της μελέτης λειτουργικών χαρακτηριστικών των αθηρωματικών πλακών [Ενδοθηλιακής Διατμητικής Τάσης (ΕΔΤ)] με ανατομικά και απεικονιστικά ευρήματα (ινώδης κάψα, λιπώδης πυρήνας) τα οποία μπορούν να εκτιμηθούν με μεγάλη ακρίβεια με τη χρήση ενδοστεφανιαίας οπτικής συνεκτικής τομογραφίας (OCT) μπορεί να συμβάλλει στην πρώιμη ανίχνευση των ευάλωτων αθηρωματικών πλακών.Μέθοδοι και αποτελέσματα: Μελετήθηκαν 35 στεφανιαίες αρτηρίες από 30 ασθενείς οι οποίοι και υποβλήθηκαν σε κλινικά ενδεδειγμένο καρδιακό καθετηριασμό και μελέτη με OCT. Σε συγκεκριμένο αριθμό ασθενών αυτών των ασθενών (ν=10) και αρτηριών (ν=10) πραγματοποιήθηκε και κλινικά ενδεδειγμένη μελέτη με IVUS. Αναπτύχθηκε μεθοδολογία τρισδιάστατης ανακατασκευής των στεφανιαίων αρτηριών με τη χρήση OCT και διεπίπεδης στεφανιογραφίας (3D OCT) και η ακρίβειά της επικυρώθηκε έναντι της μεθόδου εκλογής 3D IVUS. Κάθε μια από τις στεφανιαίες αρτηρίες ανακατασκευάστηκε τρισδιάστατα στο χώρο, μελετήθηκε η μορφολογία τους και προσομοιώθηκε η αιματική ροή εντός αυτών προς υπολογισμό της ΕΔΤ. Αναπτύχθηκε το shear stress score, ένα μέτρο εκτίμησης της βαρύτητας και της έκτασης της χαμηλής ΕΔΤ σε τμήματα κάθε στεφανιαίας αρτηρίας με παρουσία αθηροσκλήρωσης. Η χαμηλή ΕΔΤ παρουσιάζει συσχέτιση με τα μορφολογικά χαρακτηριστικά υψηλού κινδύνου-ευάλωτων πλακών. Τα μη-στενωτικά ινωδοαθηρωματα με λεπτή ινώδη κάψα παρατηρούνται κυρίως σε περιοχές με χαμηλή ΕΔΤ ενώ τα μη-στενωτικά ινωδοαθηρωματα με παχύτερη ινώδη κάψα κυρίως σε με μέτρια ΕΔΤ. Το shear stress score παρουσιάζει θετική συσχέτιση με τον αριθμό των TCFA σε κάθε δεδομένη αρτηρία.Συμπεράσματα:. H τοπική χαμηλή ΕΔΤ, το υψηλό shear stress score (που αντανακλά την έκταση του ενδοθηλίου όπου διαπιστώνεται χαμηλή ΕΔΤ), η επεκτατική αναδιαμόρφωση του αρτηριακού αυλού, το πάχος της ινώδους κάψας και ο όγκος του λιπιδικού πυρήνα είναι ευρήματα που μπορούν να μετρηθούν αξιόπιστα. Τα στοιχεία αυτά αποτελούν αντικειμενικούς δείκτες για την εκτίμηση της βαρύτητας της στεφανιαίας νόσου και του ενδεχόμενου καρδιαγγειακού κινδύνου, καθώς συνδέονται με τον σχηματισμό και την εξέλιξη ευάλωτων αθηρωματικών πλακών.
Ασφαλή Νοσοκομεία και επιπτώσεις στο ΕΣΥ από τις φυσικές καταστροφές
Authors: Καραγεώργου Χαρίκλεια
Published: September 2021

Ο αριθμός των καταστροφών από φυσικά φαινόμενα και οι επιπτώσεις τους στον Τομέα Υγείας έχουν αυξητική τάση τις τελευταίες δεκαετίες. Η ασφάλεια των νοσοκομείων σε καταστροφές και η διατήρηση της λειτουργικότητάς τους μετά την εκδήλωση φυσικών φαινομένων, ως βασικό αντικείμενο μελέτης της διατριβής, αποτελούν σημαντικό παράγοντα καθορισμού των μέτρων πρόληψης έναντι φυσικών φαινομένων. Η παρούσα μελέτη σκοπό έχει να παρουσιάσει μία νέα μεθοδολογία για την εκτίμηση της ασφάλειας των νοσοκομείων της Ελλάδας και να καλύψει το επιστημονικό κενό στο συγκεκριμένο πεδίο. Σε πρώτο επίπεδο παρουσιάζονται οι επιπτώσεις των καταστροφών από φυσικά φαινόμενα στον τομέα της υγείας, όπως έχουν καταγραφεί στην διεθνή βιβλιογραφία. Ακολουθεί το ελληνικό και διεθνές θεσμικό πλαίσιο για τα μέτρα πρόληψης, την μείωση των επιπτώσεων και την αύξηση της ανθεκτικότητας των υποδομών υγείας.Η ασφάλεια ενός νοσοκομείου, σύμφωνα με την διεθνή βιβλιογραφία διακρίνεται σε Δομική τρωτότητα, μη Δομική τρωτότητα και ασφάλεια Σχεδιασμού και Οργάνωσης έναντι φυσικών φαινομένων. Στην παρούσα μελέτη για την εκτίμηση της δομικής ασφάλειας χρησιμοποιείται ο πρωτοβάθμιος προσεισμικός έλεγχος του ΟΑΣΠ, ενώ για την εκτίμηση της μη δομικής τρωτότητα η προτεινόμενη μεθοδολογία περιλαμβάνει δώδεκα κατηγορίες και συνολικά 110 μεταβλητές με μέγιστη βαθμολογία 128 βαθμούς. Αντίστοιχα για την εκτίμηση της οργάνωσης των νοσοκομείων η προτεινόμενη μεθοδολογία περιλαμβάνει δύο κατηγορίες με 33 μεταβλητές οι οποίες έχουν μέγιστη βαθμολογία 66 βαθμούς. Ελέγχθηκαν 245 κτήρια από 27 νοσοκομεία για την δομική τους τρωτότητα και το 25% αυτών έχουν υψηλή δομική τρωτότητα. Η μη δομική τρωτότητα εκτιμήθηκε ως μέτρια στο 75% των 28 νοσοκομείων που ελέγχθηκαν. Η Οργάνωση και λειτουργικότητα των νοσοκομείων στη διαχείριση καταστροφών εκτιμήθηκε ως υποτυπώδης στην πλειονότητα των 19 νοσοκομείων που συμμετείχαν στην έρευνα Για 11 νοσοκομεία έγινε εκτίμηση της συνολικής ασφάλειας σε ενδεχόμενο καταστροφής. Επιπλέον παρουσιάστηκε η σημασία της ασφάλειας των νοσοκομείων και το υψηλό επενδυτικό δομικό κόστος νοσοκομείων σε δύο διαφορετικές περιπτώσεις που αφορούν την ανέγερση του νοσοκομείου των Αγίων Αναργύρων και την αποκατάσταση του διατηρητέου κτηρίου του Οφθαλμιατρείου Αθηνών που καταστράφηκαν από τον σεισμό των M=5.9 το 1999
RFID technology as an innovative tool for effective supply chain management in Greece
Authors: Πέππα Βασιλεία
Published: September 2021

H σημερινή εποχή απαιτεί την εφαρμογή καινοτόμων τεχνολογικών εξελίξεων τόσο στην επιστήμη όσο και στον Βιομηχανικό κλάδο. Η σημερινή Βιομηχανία στην Ελλάδα αποτελεί έναν σημαντικό παράγοντα ως προς την ανάπτυξη της Χώρας και καθίσταται όλο και πιο σαφής η σημαντικότητα του ρόλου των αυτοματοποιημένων διαδικασιών εντός και εκτός του χώρου. Οι επιχειρηματικές διαδικασίες και ροές απαιτούν σύγχρονα πληροφοριακά συστήματα για την ομαλότερη και επιτυχή λειτουργία εφοδιαστικής αλυσίδας από τον αρχικό προμηθευτή έως τον τελικό πελάτη που θα αγοράσει το προϊόν ή την υπηρεσία. Το γεγονός αυτό ενισχύεται από την ύπαρξη πληροφοριακών συστημάτων και εφαρμογών που εγκαθίστανται σε όλους τους εμπλεκόμενους της εφοδιαστικής αλυσίδας. Η τεχνολογία RFID αποτελεί ένα σημαντικό εργαλείο για την συνεχόμενη ιχνιλασιμότητα των προϊόντων καθώς και τη διαφάνεια των εσωτερικών και εξωτερικών ροών των επιχειρήσεων. Τέτοιου είδους τεχνολογίες απαιτούν ένα σεβαστό κόστος και χρειάζονται κάποιο βαθμό εξειδίκευσης από το αντίστοιχο προσωπικό ή από τα άτομα που έχουν άμεση σχέση με την λειτουργικότητα του συστήματος στο οποίο χρησιμοποιούνται. Δεν είναι τυχαίο, άλλωστε, ότι σε πολλούς βιομηχανικούς κλάδους χρησιμοποιούνται τέτοιου είδους πληροφοριακά συστήματα και εφαρμογές και το προσωπικό πρέπει να εκπαιδεύεται συνεχώς έτσι ώστε να μπορεί να ανταπεξέρχεται στις συνεχόμενες αλλαγές και απαιτήσεις των πελατών.Λαμβάνοντας υπόψη τη διαπιστωθείσα σημαντικότητα των καινοτόμων τεχνολογικών εφαρμογών όπως την τεχνολογία RFID και την υπάρχουσα οικονομική κρίση στον Ελλαδικό χώρο, σκοπός αυτής της διατριβής είναι η μελέτη αυτών των εφαρμογών που χρησιμοποιούνται καθώς και την εισαγωγή καινοτόμων επιχειρηματικών μοντέλων, για το χώρο της Εφοδιαστικής Αλυσίδας και την Ελληνική Βιομηχανία, επιστημονικών και συστηματικών θεωριών και μεθοδολογιών λήψης αποφάσεων στη διαδικασία ανάπτυξης των τεχνολογικών εφαρμογών οι οποίες θα βασίζονται σε σύγχρονα εργαλεία και κυρίως τη χρήση της σύγχρονης σχετικά Τεχνολογίας RFID (Radio Frequency Identification). Χρησιμοποιούνται κριτήρια βασισμένα στην διεθνή βιβλιογραφία με χαρακτήρα εφοδιαστικό και καινοτόμο. Η διατριβή παρέχει στην εκάστοτε Διοίκηση της εφοδιαστικής αλυσίδας των ελληνικών επιχειρήσεων επιχειρηματικά μοντέλα βασισμένα στην βέλτιστη απόδοση και εξυπηρέτηση όλων των εσωτερικών και εξωτερικών διαδικασιών και ροών της εφοδιαστικής αλυσίδας σε σημείο όπου ίσως καταφέρουν να βγουν από τον κλοιό της οικονομικής κρίσης και να μπορέσουν να μπουν ξανά δυναμικά στη διεθνή αγορά.
Οικονομική ανάλυση των λογιστικών καταστάσεων στα πλαίσια της ευρωπαϊκής τυποποίησης
Authors: Χαραμής Ελευθέριος
Published: September 2021

Η παρούσα διατριβή, στοχεύει να εντοπίσει, εάν και κατά πόσο, η καθιέρωση των ΔΛΠ/ΔΠΧΑ στην Ελλάδα, επηρεάζει την ανάλυση των οικονομικών καταστάσεων των Ελληνικών επιχειρήσεων. Οι χρήστες των οικονομικών καταστάσεων χρειάζεται να γνωρίζουν, ποιες μεταβολές στις οικονομικές καταστάσεις οφείλονται στη λειτουργία των επιχειρήσεων και ποιες μεταβολές, οφείλονται σε άλλους παράγοντες, όπως είναι η καθιέρωση του λογιστικού πλαισίου των ΔΛΠ/ΔΠΧΑ. Η παρούσα ερευνητική προσπάθεια, φιλοδοξεί να βοηθήσει τους χρήστες των οικονομικών καταστάσεων, να διακρίνουν με καθαρότητα, σαφήνεια και μετρησιμότητα, αυτές τις μεταβολές που οφείλονται στην καθιέρωση των ΔΛΠ/ΔΠΧA.
Τοποθέτηση ενδοπροθέσεων καλυμμένων με μόσχευμα (covered stents), εντός stents με επαναστένωση, σε λαγόνιες αρτηρίες
Authors: Παλιαλέξης Κωνσταντίνος
Published: September 2021

Σκοπός: Η μελέτη της ασφάλειας και της αποτελεσματικότητας της χρήσης καλυμμένης με μόσχευμα μεταλλικής ενδοπρόθεσης εκπτυσσόμενης με αεροθάλαμο, ως θεραπευτική επιλογή σε συμπτωματική επαναστένωση μεταλλικών ενδοπροθέσεων στις λαγόνιες αρτηρίες (ISR). Υλικό - Μέθοδος: Πρόκειται για αναδρομική μονοκεντρική, ενός σκέλους μελέτη, στην οποία συμπεριλήφθησαν 25 ασθενείς. Οι ασθενείς αυτοί υπεβλήθησαν σε αγγειοπλαστική σε επιβεβαιωμένες αγγειογραφικά συμπτωματικές επαναστενώσεις σε μεταλλικές ενδοπροθέσεις σε λαγόνιες αρτηρίες με χρήση μεταλλικών ενδοπροθέσεων καλυμμένων με μόσχευμα εκπτυσσόμενων με αεροθάλαμο. Όλοι οι ασθενείς παρουσίασαν στην κλινική εξέταση υποτροπιάζουσα χρόνια ισχαιμία (Rutherford 1 to 3), η οποία επιδεινώθηκε σε διάστημα 45 μηνών (μέση τιμή) μετά την αγγειοπλαστική με απλές μεταλλικές ενδοπροθέσεις. Τα κύρια αποτελέσματα ασφάλειας της μελέτης ήταν η συχνότητα των μειζόνων επιπλοκών περιεπεμβατικά (30 ημέρες) σχετιζόμενες με τις συσκευές και τα 12μηνα ποσοστά βατότητας, ενώ τα κύρια σημεία έκβασης της αποτελεσματικότητας της μελέτης ήταν το ποσοστό των περιστατικών που κλινικά απαιτήθηκε επανεπέμβαση στην βλάβη στόχο εντός 12μηνου. Τα δευτερεύοντα καταληκτικά σημεία περιλαμβάνουν τα ποσοστά δυαδικής (binary) επαναστένωσης στο 12μηνο και τα ποσοστά επιπλοκών, εντός 30 ημερών, σχετιζόμενα με την επέμβαση.Αποτελέσματα: Η αρχική τεχνική επιτυχία ήταν 100%, χωρίς να καταγραφεί περιστατικό με μείζονα επιπλοκή από τα υλικά και τις συσκευές της επέμβασης, ενώ κανείς ασθενής δεν χάθηκε στον επανέλεγχο. Σύμφωνα με την Kaplan-Meier ανάλυση τα ποσοστά ελεύθερα επαναστένωσης της βλάβης στόχου ήταν 92%, στους 6 και τους 12 μήνες, αντίστοιχα στον επανέλεγχο των ασθενών. Τα ποσοστά επαναστένωσης ήταν 8% και 12% στους 6 και στους 12 μήνες, αντίστοιχα στον επανέλεγχο. Τα ποσοστά επιβίωσης ήταν 100% (25/25 ασθενείς). Δεν παρατηρήθηκαν μείζονες επιπλοκές (0%). Ελάσσονες επιπλοκές παρατηρήθηκαν στο 4% των ασθενών (1/25 περιστατικό με μεσαίου μεγέθους αιμάτωμα, χωρίς να απαιτηθεί χειρουργική επέμβαση).Συμπεράσματα: Η χρήση ενδοπροθέσεων καλυμμένων με μόσχευμα εκπτυσσόμενων με αεροθάλαμο, φαίνεται πολλά υποσχόμενη και θα μπορούσε να αποτελεί εναλλακτική επιλογή στην αντιμετώπιση της συμπτωματικής επαναστένωσης των απλών μεταλλικών ενδοπροθέσεων στις λαγόνιες αρτηρίες
Digital equalization techniques for the compensation of nonlinear impairments in long-haul coherent optical communication systems
Authors: Βγενοπούλου Βασιλική
Published: September 2021

Η αντιστάθμιση των μη γραμμικών φαινομένων αποτελεί αντικείμενο μελέτης της παρούσας διατριβής. Εξετάζουμε δύο περιπτώσεις: (α) την εφαρμογή του αναπτύγματος Volterra 3ης τάξης για την καταπολέμηση των μη γραμμικών φαινόμενων σε σύμφωνα οπτικά τηλεπικοινωνιακά συστήματα με μονότροπες οπτικές ινές όταν γίνεται μονο-καναλική και πολυ-καναλική εξίσωση (β) την εφαρμογή του ανωτέρου εξισωτή σε συστήματα διαίρεσης χώρου. Αρχικά, μελετήθηκε, πειραματικά και μέσω προσομοιώσεων, η απόδοση του μη γραμμικού εξισωτή Volterra και της ψηφιακής οπισθοδιάδοσης σε συστήματα μονότροπων οπτικών ινών. Το σύμφωνο οπτικό τηλεπικοινωνιακό σύστημα που χρησιμοποιήθηκε για τη μελέτη σύγκρισης αποτελείται από τρία υπερ-κανάλια. Το κάθε οπτικό υπερ-κανάλι αποτελείται από υποφέρουσες με ορθογώνια πολυπλεξία συχνοτήτων (Orthogonal Frequency Division Multiplexing (OFDM)). Κάθε υποφέρουσα είναι διαμορφωμένη με 16QAM ενώ ο ρυθμός σηματοδοσίας ανα κανάλι είναι ίσος με 400 Gb/s. Συνολικά, ο ρυθμός σηματοδοσίας που υποστηρίζεται από τα τρία υπερ-κανάλια είναι 1.2 Tb/s και διαδίδεται σε 1,000 χλμ μίας μονότροπης οπτικής ίνας. Στο δέκτη, ανιχνεύεται μόνο το ένα από τα τρία υπερ-κανάλια κι εφαρμόζεται η μονο-καναλική γραμμική και μη γραμμική αντιστάθμιση του ληφθέντος σήματος. Τα πειραματικά και αριθμητικά αποτελέσματα συμφωνούν απόλυτα και αποκαλύπτουν ότι και οι δύο υπό μελέτη μη γραμμικοί εξισωτές διορθώνουν τον παράγοντα Q^2 κατά ~ 0.3 dB, συγκριτικά με την μέγιστη τιμή του τελευταίου όταν εφαρμόζεται μόνο γραμμική εξίσωση. Στη συνέχεια εκτιμάται η υπολογιστική πολυπλοκότητα των δύο μη γραμμικών εξισωτών σε αντιστοιχία με την απόδοσης τους. Αποδεικνύεται ότι η ψηφιακή οπισθοδρόμηση με πολλαπλά βήματα ανά εκπέτασμα υπερτερεί σε απόδοση του μη γραμμικού εξισωτή Volterra αλλά μειονεκτεί σε πολυπλοκότητα κοστίζοντας σε ισχύ και κατ’επέκταση σε κόστος. Στη συνέχεια, η μελέτη της απόδοσης μεταξύ των δύο μη γραμμικών εξισωτών επεκτείνεται στην περίπτωση πολλαπλών υποφερουσών ενός οπτικού καναλιού. Τα αποτελέσματα των προσομοιώσεων αποκαλύπτουν ότι η απόδοση του εξισωτή Volterra στην πολυ-καναλική περίπτωση είναι παρόμοια με αυτή του εξισωτή ψηφιακής οπισθοδιάδοσης αλλά με τον δεύτερο να χρειάζεται 40 βηματισμούς ανά εκπέτασμα καθιστώντας τον πρώτο πολύ λιγότερο πολύπλοκο. Τελος, αναπτύχθηκε ένας μη γραμμικός εξισωτής Volterra τύπου MIMO διαστάσεων 6×6, για την αντιστάθμιση των ενδο-τροπικών και δια-τροπικών μη γραμμικοτήτων που αναπτύσσονται κατά τη διάδοση του οπτικού σήματος σε μία ολιγότροπη οπτική ίνα. Τα αποτελέσματα των προσομοιώσεων έδειξαν ότι ο εξισωτής Volterra βελτιώνει τον παράγοντα Q^2 κατά 1 dB όταν μεταδίδονται 3 χωρικοί τρόποι διάδοσης με πολυπλεξία πόλωσης ανά τρόπο. Η απόσταση διάδοσης ήταν και στις δύο περιπτώσεις ίση με 1,040 χλμ FMF. Σε αυτό το σημείο αξίζει να σημειωθεί ότι όσο περισσότεροι είναι οι χωρικοί τρόποι διάδοσης τόσο αυξάνεται η υπολογιστική πολυπλοκότητα του εξισωτή Volterra.
Investigation of the role of gravitational attraction in the structure and the catalysis of the formation of particles and study of the catalytic hydrogenation of co2 using supported ruthenium catalysts on different substrates
Authors: Γρηγορίου Δημήτριος
Published: September 2021

Στο πρώτο μέρος αυτής της διατριβής εξετάζουμε το μοντέλο των περιστρεφόμενων λεπτoνίων το οποίο προτάθηκε για πρώτη φορά από τον Κωνσταντίνο Βαγενά και τον Σταμάτιο Σουεντίε. Αυτό το μοντέλο έχει την ικανότητα να συμφωνεί με πολλές από τις προβλέψεις του καθιερωμένου προτύπου αλλά χωρίς την χρήση ρυθμιζόμενων παραμέτρων. Πέρα από τη χρησιμότητα του ως ένα εργαλείο πρόβλεψης, το γεγονός ότι αυτό το μοντέλο βασίζεται σε θεμελιώδεις αρχές υποδηλώνει ότι περιέχει μία σημαντική ποσότητα αλήθειας και άρα αξίζει μία σε βάθος έρευνα και ανάλυση. Ξεκινώντας από τις ιδέες του Ισαάκ Νεύτωνα σχετικά με τη βαρύτητα και τον χρόνο-χώρο εξερευνούμε την επίδραση της ειδικής σχετικότητας. Μία ρελατιβιστική εκδοχή του βαρυτικού νόμου του Νεύτωνα δημιουργείται και χρησιμοποιείται ώστε να εξηγήσει μία ποικιλία από παρατηρήσεις χωρίς την ανάγκη ρυθμιζόμενων παραμέτρων. Διάφορα παραδείγματα παρουσιάζονται: η δομή του νετρονίου του W μποζονίου, το πείραμα της διπλής σχισμής αλλά και σε μεγαλύτερη κλίμακα το περιήλιο του Ερμή. Στο δεύτερο μέρος η εργασία μελετά την αντίδραση της υδρογόνωσης του διοξειδίου του άνθρακα με σκοπό την παραγωγή μεθανίου και άλλων υδρογονανθράκων. Τα βασικά συμπεράσματα από αυτήν την έρευνα μπορούν να συνοψιστούν ως ακολούθως: οι καταλύτες ρουθηνίου ήτανε οι καλύτεροι για την παραγωγή μεθανίου με όρους εκλεκτικότητα το ρουθήνιο στην Τιτάνια απέδωσε σχεδόν 100% μεθάνιο στις περισσότερες περιπτώσεις. Οι δι-μεταλλικοί καταλύτες ρουθηνίου κοβαλτίου φάνηκαν ιδιαιτέρως κατάλληλοι για την παραγωγή ανώτερων υδρογονανθράκων και ο μηχανισμός Fischer Tropsch φαίνεται ότι εμπλέκεται στη διαδικασία.
Επιστροφή και απόδοση πολιτιστικών αγαθών
Authors: Χρυσοχοΐδου Άννα
Published: September 2021

Η παρούσα µελέτη εξετάζει και αναλύει την επιστροφή και την απόδοση των πολιτιστικών αγαθών. Ο όρος επιστροφή αναφέρεται στα παρανόµως εξαχθέντα πολιτιστικά αγαθά και ο όρος απόδοση στα κλαπέντα. Οι πολιτιστικές διαφορές µε αίτηµα την επιστροφή ή την απόδοση ενός αντικειµένου µπορεί να αφορούν Κράτη, νοµικά και φυσικά πρόσωπα αρκεί στην υπό κρίση διαφορά να ενυπάρχει το αλλοδαπό στοιχεί που την καθιστά διεθνή. Η µελέτη αναλύει την έννοια του πολιτιστικού αγαθού, την ιδιαίτερη φύση του και τη µοναδικότητα του σε σχέση µε ένα κοινό καταναλωτικό αγαθό. Ακόµη εξετάζεται η περίπτωση επιστροφής αντικειµένων, τα οποία αποτελούν µέρος ενός ευρύτερου πολιτιστικού συνόλου µέσα από τα δύο βασικότερα παραδείγµατα επιστροφής αυτής της κατηγορίας: η περίπτωση της Προτοµής της Νεφερτίτης και η περίπτωση των Γλυπτών του Παρθενώνα.Ακολούθως στο δεύτερο µέρος εξετάζονται οι τρόποι αφαίρεσης των πολιτιστικών αγαθών δηλαδή το εµπράγµατο δικαίωµα της κυριότητας στα πολιτιστικά αγαθά και ο τρόπος προσβολής του µε κλοπή, υπεξαίρεση ή παράνοµη εξαγωγή. Ακόµη εξετάζεται η αφαίρεση των πολιτιστικών αγαθών ως διεθνής παράνοµη πράξη.Ειδικότερα ερευνάται η περίπτωση της αποικιοκρατίας, η περίπτωση της διαδοχής Κρατών και η αφαίρεση των πολιτιστικών αγαθών κατά τη διάρκεια της ναζιστικής περιόδου.Στο δεύτερο µέρος της παρούσας µελέτης και αφού έχουν γίνει κατανοητές οι έννοιες του πολιτιστικού αγαθού και ο τρόπος αφαίρεσης του, εξετάζεται η επίλυση της πολιτιστικής διαφοράς που προκύπτει από αυτήν την αφαίρεση. Ο πρώτος τρόπος λύσης είναι η ένδικη επίλυση των διαφορών µε αντικείµενο τα πολιτιστικά αγαθά και το πρώτο ζήτηµα που προκύπτει είναι η δικαιοδοσία του δικαστηρίου και δεύτερον το δικαίωµα ενεργητικής νοµιµοποίησης, το οποίο ερευνάται συγκριτικά για τις διάφορες έννοµες τάξεις και τα υποκείµενα δικαιωµάτων. Το τρίτο ζήτηµα που προκύπτει είναι το εφαρµοστέο δίκαιο και η εφαρµογή της lex rei sitae. Οι προϋποθέσεις και οι όροι επιστροφής προσεγγίζονται σύµφωνα µε την αρχή του καλόπιστου αγοραστή οπότε η ανάλυση επικεντρώνεται στην απόκτηση της καλής πίστης, στη συγκριτική µελέτη των διατάξεων για την καλή πίστη, το βάρος απόδειξης της και το δικαίωµα αποζηµίωσης του καλόπιστου αγοραστή. Στη συνέχεια επισηµαίνεται το πρόβληµα του νοµικού χαρακτηρισµού, η παραγραφή και η χρησικτησία καθώς και η εφαρµογή του αλλοδαπού δικαίου. Στο δεύτερο κεφάλαιο του δεύτερου µέρους αναλύονται οι εξώδικοι τρόποι επίλυσης µιας πολιτιστικής διαφοράς. Η αποκατάσταση µπορεί να είναι διµερής ή µονοµερής µε τη θέσπιση ειδικής νοµοθεσίας, µε τη λήψη µονοµερών αποφάσεων, µε διαπραγµάτευση ή διαιτησία. Επισηµαίνεται ότι η πραγµατική αποκατάσταση και όχι η αποζηµίωση ως τρόπος επίλυσης της διαφοράς είναι η ευκταία λύση για τα πολιτιστικά σε αντίθεση µε τα κοινά καταναλωτικά αγαθά.Συµπερασµατικά µε την παρούσα προτείνεται η δηµιουργία οµοιόµορφου δικαίου µε την υπογραφή µιας Σύµβασης, η οποία θα δίνει προτεραιότητα στη µοναδικότητα, στην πολιτιστική τους αξία σε σχέση µε την οικονοµική, πέρα από τα στενά πλαίσια του δικαιώµατος της κυριότητας του Αστικού Δικαίου.
Δαπάνες δημόσιας διοίκησης, επενδύσεις και οικονομική ανάπτυξη
Authors: Νικολαΐδου Κυριακή
Published: September 2021

Η παρούσα διδακτορική διατριβή ερευνά τη σχέση μεταξύ της σχετικής σημασίας των δημοσίων δαπανών και της σχετικής σημασίας της δημόσιας κατανάλωσης με οικονομικές και προσεγγιστικές πολιτικές μεταβλητές, χρησιμοποιώντας ετήσια στοιχεία της ελληνικής οικονομίας για την περίοδο 1960 – 2014 (χρονολογικές σειρές), υπό το πρίσμα της Θεωρίας της Δημόσιας Επιλογής. Σκοπός είναι να ελέγξει τη μακροχρόνια σχέση τους χρησιμοποιώντας ανεπτυγμένα νεοκλασσικά υποδείγματα εμπλουτισμένα με μεταβλητές που εισάγονται διεθνώς από τη Θεωρία της Δημόσιας Επιλογής για την διερεύνηση: της Υπόθεσης του Μεσαίου Ψηφοφόρου, του ρόλου της γραφειοκρατίας και των εκλογικών κύκλων στη διόγκωση του μεγέθους του κράτους.Για την εκτίμηση των υποδειγμάτων (μακροχρόνια και βραχυχρόνια σχέση των μεταβλητών) χρησιμοποιήθηκε η Μέθοδος Ελαχίστων Τετραγώνων (OLS) και η τεχνική συνολοκλήρωσης των Engle & Granger.Τα αποτελέσματα της εμπειρικής ανάλυσης επιβεβαιώνουν την Υπόθεση του Μεσαίου Ψηφοφόρου και των επιδράσεων του ίδιου του γραφειοκρατικού μηχανισμού στο σχετικό μέγεθος του δημοσίου τομέα ενώ επιβεβαιώθηκε και η ισχυρή επίδραση των εκλογικών κύκλων.Επιπλέον η διατριβή ερευνά την αναπτυξιακή επίδραση των δαπανών δημόσιας κατανάλωσης και κοινωνικών μεταβιβάσεων στο ρυθμό ανάπτυξης της ελληνικής οικονομίας, διαπιστώνοντας τις θετικές επιδράσεις τους σε μία καθόλα κρατικοδίαιτη οικονομία. Ωστόσο οι πολλαπλασιαστές των δύο μεγεθών που συλλαμβάνουν τις εξωτερικές επιδράσεις των δαπανών αυτών στον μη κρατικό τομέα της οικονομίας αλλά και στην επενδυτική δραστηριότητα του κράτους, καταδεικνύουν και αρνητικές επιδράσεις.Τόσο η θεωρητική όσο και η περιγραφική και εμπειρική ανάλυση της εξέλιξης των δημοσίων δαπανών για περισσότερο από μισό αιώνα, καταδεικνύει την παθογένεια της ισχυρής σχέσης πολιτικής και οικονομίας και την οικοδόμηση ενός ογκώδους κράτους σε μία καταναλωτική κοινωνία, παράγοντες που συνετέλεσαν σημαντικά στη σωρευτική αδυναμία της χώρας να αντεπεξέλθει στις πιέσεις της παγκόσμιας οικονομικής κρίσης του 2007 που εξελίχθηκε σε κρίση χρέους για την Ελλάδα συμπαρασύροντας και την ιδιωτική οικονομία.
Development and self - assembly of plasmonic particles for applications in molecular sensors
Authors: Πλιάτσικας Νικόλαος
Published: September 2021

Σκοπός της διατριβής ήταν η μελέτη, ανάπτυξη, μορφοποίηση με αυτό-οργάνωση και ο χαρακτηρισμός πλασμονικών νανοδομών, δηλαδή νανοσωματιδίων μετάλλων, και συσκευών για οπτικές και φωτονικές εφαρμογές. Συγκεκριμένα, στην παρούσα διδακτορική διατριβή αναπτύχθηκαν και μελετήθηκαν συστήματα νανοδομών από μεταλλικά νανοσωματίδια αργυρού και χρυσού ανεπτυγμένα πάνω σε υποστρώματα πυριτίου και τιτανίας. Η ανάπτυξη των μεταλλικών νανοσωματιδίων έγινε: (α) με χημικές μεθόδους όπως η Ηλεκτρολυτική Εναπόθεση Μετάλλου, μία γρήγορη και επαναλήψιμη χαμηλού κόστους διαδικασία, και (β) με φυσικές μεθόδους εναπόθεσης ατμών, όπως η Ιοντοβολή Εκκένωσης Αίγλης για την ανάπτυξη αρχικά λεπτών υμενίων μετάλλων και στην συνεχεία τον σχηματισμό των μεταλλικών νανοσωματιδίων με ανόπτηση με τη χρήση παλμικού λέιζερ, η οποία μας επέτρεψε να δημιουργήσουμε νανοσωματίδια διαφορετικών μεγεθών και κατανομών που εμφανίζουν το φαινόμενο του Τοπικού Επιφανειακού Πλασμονικού Συντονισμού σε συχνότητες που καλύπτουν όλο το φάσμα του ορατού φωτός. Οι πλασμονικές νανοδομές δοκιμάστηκαν επιτυχώς για την καταλληλότητα τους στην ανίχνευση και παγίδευση χαμηλής συγκέντρωσης μορίων ροδαμίνης ως υποστρώματα επιφανειακής ενίσχυσης σκέδασης Ράμαν μέσω της Φασματοσκοπίας Ράμαν και σε πειράματα Επιφανειακής Ενίσχυσης Φωταύγειας. Επιπροσθέτως, αναπτύχθηκαν πλασμονικές νανοδομές στην επιφάνεια τροποποιημένης τιτανίας και ελέγθηκε η απόδοσής τους στην φωτοκαταλυτική ανίχνευση και παγίδευση ιόντων βαρέων μετάλλων (ιόντων μαγγανίου), και επιτεύχθηκε η αύξηση της απόδοσης, ώστε η διαδικασία αυτή να επιτυγχάνεται με την χρήση απλών οικιακών λαμπτήρων τύπου φωτοδιόδου σε μικρό χρονικό διάστημα κατάλληλο για τη χρήση τους στη βιομηχανία.
Δυσπλασία και καρκίνος σε έδαφος ΙΦΠΕ στη Βορειοδυτική Ελλάδα
Authors: Ζούμπας Στέφανος
Published: September 2021

Καταγράφηκε ο επιπολασμός της δυσπλασίας και του καρκίνου σε ασθενείς με ΙΦΠΕ στη ΒΔ Ελλάδα. Ήταν μια μελέτη ενός κέντρου αναφοράς και ήταν συνδυασμός αναδρομικής και προοπτικής συλλογής των στοιχείων. Η διαχείριση των ασθενών από τους γαστρεντερολόγους της περιοχής όσον αφορά την ιατρική θεραπεία, την παρακολούθηση των ασθενών και την παρακολούθηση του εντέρου για δυσπλασία με ταυτόχρονη συν-αξιολόγηση των παραγόντων κινδύνου είναι παρόμοια. Μελετήσαμε 1494 κολοσκοπήσεις από 696 συνεχείς ασθενείς με ΙΦΠΕ (494 με ελκώδη κολίτιδα). Ο χρόνος παρακολούθησης [διάμεσος, IQR] ήταν 16 [8-23] έτη και η ηλικία διάγνωσης ήταν 28 [21-49] έτη. Ο αριθμός των ασθενών σε κίνδυνο-έτος ήταν 16.219. Η εντόπιση της νόσου για την ΕΚ ήταν: πανκολίτιδα 761(59%), αριστερή κολίτιδα 455 (35%), και πρωκτίτιδα 69 (6%). Η εντόπιση για τη νόσο του Crohn ήταν: κολίτιδα 142 (66%), ειλείτιδα 45 (22%) και ειλεοκολίτιδα 21(10%). Η ενεργότητα της πάθησης ήταν αυξημένη σε 1240 (83%) από τους ασθενείς. Συνολικά, 498 (72%) ασθενείς ελάμβαναν μεσαλαζίνη, 169 (24%) ανοσοκαταστολή και 29 (4%) ελάμβαναν βιολογικές θεραπείες. Βιοψίες ελήφθησαν τυχαία σε 1429 (96%) ενδοσκοπήσεις και ήταν στοχευμένες σε 65 (4%) από τους ασθενείς. Κατεγράφησαν 69 περιπτώσεις δυσπλασίας και 10 περιπτώσεις εντερικού καρκίνου (9 στην ΕΚ). Δεν διαπιστώθηκε διαφορά στον επιπολασμό δυσπλασίας και καρκίνου για τους ασθενείς που παρακολουθήθηκαν για 10-20 έτη σε σχέση με αυτούς που παρακολουθήθηκαν για χρονικό διάστημα άνω των 20 ετών. Η επίπτωση ανάπτυξης δυσπλασίας και καρκίνου ήταν 0.003 και 0.0006 αντίστοιχα ανά ασθενή-έτος κινδύνου. Συμπερασματικά ο επιπολασμος καρκίνου και δυσπλασίας είναι αυξημένος στην ελκώδη κολίτιδα σε σύγκριση με τη νόσο τουCrohn αλλά ο επιπολασμός της υψηλόβαθμης δυσπλασίας παραμένει συγκριτικά χαμηλός. Ο επιπολασμός του εντερικού καρκίνου αυξάνεται μετά την πρώτη δεκαετία και μετά παραμένει πρακτικά σταθερός σε βάθος χρόνου. Ως αποτέλεσμα της μελέτης αυτής ήταν η δημοσίευση στο περιοδικό Journal of Crohn’s andColitis, 2011 Feb;5(1):19-23.
Ο Ιωάννης Αργυρόπουλος ως θεολόγος και φιλόσοφος
Authors: Αγαθονικιάδου Πετρούλα
Published: September 2021

Το θέμα της διδακτορικής διατριβής αφορά στον λόγιο του 15ου της ύστερης βυζαντινής περιόδου Ιωάννη Αργυρόπουλο. Σκοπός της διατριβής ήταν η μελέτη του βίου και κυρίως του συγγραφικού έργου του λόγιου, με στόχο να διερευνηθεί η σύνδεσή του με τη θεολογία και τη φιλοσοφία. Εξετάσαμε τη δράση του Αργυρόπουλου σε Κωνσταντινούπολη και Ιταλία υπό την επιρροή της παλαιολόγειας, αλλά και της ιταλικής Αναγέννησης. Κατόρθωσε στην Ακαδημία της Φλωρεντίας με τη διδασκαλία του να επηρεάσει τον στοχασμό των ουμανιστών της Αναγέννησης και να τον μετατοπίσει από τη ρητορική στη μεταφυσική φιλοσοφία. Παρουσιάσαμε αναλυτικά τα έργα του με θεολογικό και φιλοσοφικό περιεχόμενο, τους ρητορικούς λόγους του, καθώς και ένα σατιρικό λιβελογράφημα. Ειδικότερα, στην επιστολή του Λύσις αποριών και ζητημάτων διαπιστώσαμε τις απόψεις του για τη δημιουργία, την ελεύθερη βούληση του ανθρώπου, την πτώση των πρωτοπλάστων, τη σωτηρία του ανθρώπου με την ενανθρώπιση του Χριστού. Σε επόμενο έργο του ανασκευάζει την άποψη του Τραπεζούντιου ότι ο Θεός υπό την ουσίαν ανάγεται, διότι σ’ αυτήν την περίπτωση θα ήταν μεθεκτός και προσιτός από τον άνθρωπο κατά την ουσία Του και όχι κατά χάρη λόγω των άκτιστων ενεργειών Του. Με την Αναφορά του στον πάπα Νικόλαο 5ο, ο λόγιος ομολογεί πίστη και αφοσίωση στη ρωμαιοκαθολική εκκλησία. Στο έργο του Περί της του Αγίου Πνεύματος εκπορεύσεως συνοψίζει τις θέσεις του για την Αγία Τριάδα, ενώ ταυτόχρονα υιοθετεί για το Άγιο Πνεύμα τη θεολογική άποψη της Δύσης για το filioque. Με τη Μονωδία στον αυτοκράτορα Ιωάννη τον Παλαιολόγο και τους δύο Παραμυθητικούς λόγους του καταδεικνύει τη συνέχεια της ελληνικής παράδοσης των εθίμων για τον νεκρό, που έχει εγκωμιαστικό χαρακτήρα. Ο Βασιλικός λόγος για τον Κωνσταντίνο 11ο τον Παλαιολόγο εκθειάζει τη μοναρχία ως ιδεατή μορφή εξουσίας και τον αυτοκράτορα ως ιδανικό ηγέτη. Το λιβελογράφημα της Κωμωδίας του Καταβλαττά διακωμωδεί την προσωπικότητα του Καταβλαττά, ενώ αναδεικνύει τη σημασία της ιδιωτικής ζωής για τη διαμόρφωση του δημόσιου βίου. Ένα άλλο θέμα που θίξαμε ήταν η σχέση του Αργυρόπουλου με τον Πλάτωνα και τον Αριστοτέλη. Αντίθετα με άλλους συγκαιρινούς του, αναπτύσσει ισόρροπη σχέση με τους δύο φιλοσόφους, τόσο μέ τη διδασκαλία του, όσο και με τη μετριοπαθή στάση του απέναντι στην αντιπαράθεση Ελλήνων αριστοτελικών και πλατωνικών στη Δύση. Στο συγγραφικό του έργο εντοπίσαμε αναφορές στην Αγία Γραφή, σε Πατέρες της Εκκλησίας, στον Πλάτωνα και τον Αριστοτέλη, στον Ισοκράτη και τον Δημοσθένη, στον Όμηρο, τον Ησίοδο, τον Σοφοκλή, στον Ηρόδοτο και τον Πλούταρχο, στον νεοπλατωνικό Μιχαήλ Ψελλό, και σε άλλους. Χρησιμοποιεί την αλληγορία σε συνδυασμό με αρχαίους μύθους, αποφθέγματα και λαϊκές παραδόσεις. Υπήρξε λαμπρός εκπρόσωπος της παλαιολόγειας αναγέννησης με άρτια κλασική παιδεία και θεολογική κατάρτιση και ως δάσκαλος εργάστηκε για τη μόρφωση των ανθρώπων με σκοπό να μεταλαμπαδεύσει τη διανόηση.
Σχεδιασμός, χωρική ανάπτυξη και αντίληψη του κινδύνου
Authors: Κατσιγιάννη Πολυξένη
Published: September 2021

Αντικείμενο της διατριβής αποτελεί η διερεύνηση του τρόπου με τον οποίο ο χωρικός σχεδιασμός και τα πρότυπα χωρικής ανάπτυξης, καθώς και οι αντιλήψεις μίας κοινότητας για τον Κίνδυνο επηρεάζουν την τρωτότητα μίας περιοχής σε καταστροφές και ατυχηματικά συμβάντα. Επειδή, ωστόσο, η βαρύτητα των επιμέρους στοιχείων που συγκροτούν την τρωτότητα καθορίζεται από ένα συγκεκριμένο πλαίσιο (context-specific) και τις φυσικές, κοινωνικές και οικονομικές δυναμικές που το χαρακτηρίζουν, η έρευνα που πραγματοποιήθηκε στο πλαίσιο της παρούσας διατριβής επικεντρώθηκε σε μία συγκεκριμένη χωρική ενότητα που συμπυκνώνει σε ένα ιδιαίτερα πολυκινδυνικό καθεστώς, ακραίες χωρικές/αναπτυξιακές δυναμικές και πληθυσμιακές φορτίσεις: το νησιωτικό σύμπλεγμα της Σαντορίνης. Ως εκ τούτου τέθηκαν δύο επιμέρους στόχοι και πραγματοποιήθηκαν δύο ξεχωριστές μελέτες. Πρώτος στόχος ήταν η διερεύνηση των πολιτικών διαχείρισης κινδύνων, όπως αυτές αποτυπώνονται σε νομοθετήματα και ρυθμίσεις Σχεδιασμού που αφορούν στη χωρική ανάπτυξη της Σαντορίνης και για τη διερεύνηση αυτή πραγματοποιήθηκε έρευνα σχετικού αρχειακού υλικού. Στόχος της δεύτερης μελέτης ήταν να εξεταστούν οι αντιλήψεις και οι απόψεις των κατοίκων της Σαντορίνης για ένα σύνολο φυσικών και ανθρωπογενών κινδύνων στους οποίους εκτίθενται. Για την επίτευξη του δεύτερου στόχου πραγματοποιήθηκε εμπειρική έρευνα με τη χρήση ερωτηματολόγιου. Από την ανάλυση των δεδομένων που συλλέχθηκαν διαπιστώθηκε ότι στην υπό μελέτη περιοχή, η χωρική πολιτική και οι πρακτικές σχεδιασμού που υιοθετούνται επηρεάζουν καθοριστικά την τρωτότητα που διαμορφώνεται, καθότι αφενός δεν εμπεριέχουν κριτήρια ασφάλειας, αφετέρου απουσιάζουν μηχανισμοί ελέγχου της δόμησης και εφαρμογής των υφιστάμενων ρυθμίσεων σχεδιασμού. Από την άλλη, διαπιστώθηκε ότι οι κάτοικοι της Σαντορίνης έχουν επίγνωση του πολυκινδυνικού χαρακτήρα του νησιού. Παρατηρήθηκε, ωστόσο, ένα παράδοξο φαινόμενο, κατά το οποίο η αυξημένη αντίληψη κινδύνου δε φαίνεται να έχει μετουσιωθεί σε πολιτικές σχεδιασμού προστασίας, καθώς επίσης, δε συνάδει με τις κυρίαρχες πρακτικές χωρικής ανάπτυξης που λαμβάνουν χώρα στο νησί. Υπογραμμίζεται, επομένως, η αναγκαιότητα υιοθέτησης μίας νέας ολοκληρωμένης προσέγγισης Σχεδιασμού, ο οποίος προϋποθέτει αφενός τη διασύνδεση και τη συνέργεια μεταξύ Κανονικού Χωρικού Σχεδιασμού και Σχεδιασμού Έκτακτης Ανάγκης, αφετέρου τη συστηματική ενσωμάτωση της γνώσης και των αντιλήψεων των ατόμων για τον Κίνδυνο στη χάραξη πολιτικών Πρόληψης και Ασφαλούς Χωρικής Ανάπτυξης. Η διατριβή ολοκληρώνεται με την παρουσίαση μίας νέας προσέγγισης Χωρικής Διακυβέρνησης του Κινδύνου (Spatial Risk Governance).
Φιλοσοφικές θεωρήσεις της έννοιας της βούλησης στην οικονομική θεωρία του 18ου και του 19ου αιώνα
Authors: Ξυράφας Γεώργιος
Published: September 2021

Η διατριβή αυτή διερευνά τον ρόλο που διαδραμάτισε η βούληση στον σχηματισμό του σκληρού πυρήνα της Οικονομικής κατά τον 18ο και 19ο αιώνα, την ίδια δηλαδή χρονική περίοδο που η έννοια της βούλησης ενδυναμώνει τη θέση της στη Φιλοσοφία.Για τον εντοπισμό της βούλησης στα κείμενα στοχαστών με διακριτή συνεισφορά τόσο στην Οικονομική όσο και στη Φιλοσοφία, γίνεται χρήση ενός γλωσσικού εργαλείου που αντλεί από τη σωσσυριανή παράδοση. Η ανάλυση που έπεται, εδράζεται σε μία μικτή μεθοδολογική προσέγγιση της Ιστορίας Οικονομικής Σκέψης.Η βούληση μέσω αυτής της ερευνητικής πορείας αναδεικνύεται ως σταθεροποιητικός παράγοντας ιδιαιτέρως χρήσιμος για την παρατήρηση της εκδήλωσης της ανθρώπινης συμπεριφοράς στην οικονομική της διάδραση. Κατά τον 18ο αιώνα, η βούληση απεμπολεί σταδιακά τα μεταφυσικά της χαρακτηριστικά στη σύνδεση της με τον οικονομικό λόγο, ενώ τον επόμενο αιώνα, η βούληση φαίνεται να αποκτά σαφή κατεύθυνση και σταθερή σύνδεση με την πράξη.Εν κατακλείδι, η έννοια της βούλησης, ως τμήμα της διάρθρωσης του οικονομικού λόγου, φαίνεται να είναι προσδεδεμένη στην αναγκαιότητα κατά τη λειτουργική της χρήση. Επιπρόσθετα, η βούληση αποτελεί έναν δείκτη επιστημολογικής προσαρμογής περιεχομένου, αντικατοπτρίζοντας αρχικά την ανάγκη της Οικονομικής για διαμόρφωση των ορίων της ως νέας επιστήμης, και, εν συνεχεία, μία τάση διεύρυνσής της.
Περιορισμός της βλάβης από επαναιμάτωση στο οξύ έμφραγμα του μυοκαρδίου με την αναστολή της μιτοχονδριακής αντλίας Νa+ / Ca2+
Authors: Σβεντζούρη Στεφανία
Published: September 2021

ΕΙΣΑΓΩΓΗ : Ο ρόλος της μιτοχονδριακής αντλίας Na+/Ca2+ (mNCX) έχει αναγνωριστεί πλέον στην παθογένεση της αρρυθμιογένεσης και της βλάβης από ισχαιμία-επαναιμάτωση, καθιστώντας την αναστολή της έναν πιθανό θεραπευτικό στόχο. Σκοπός της παρούσας τυχαιοποιημένης μελέτης ήταν να διερευνηθεί η αποτελεσματικότητα του CGP-37157, ενός εκλεκτικού αναστολέα της μιτοχονδριακής αντλίας Na+/Ca22+, στην πρόληψη αρρυθμιών,στον περιορισμό της έκτασης του εμφράγματος και του φαινομένου μη επαναρροής σε χοίρειο μοντέλο ισχαιμίας-επαναιμάτωσης. ΜΕΘΟΔΟΣ: Για τη μελέτη χρησιμοποιήθηκαν 34 χοίροι (30-35 κιλά) στους οποίους προκλήθηκε ισχαιμία, με απολίνωση της ΠΚΣΑ, διάρκειας 60 λεπτών και στη συνέχεια επαναιμάτωση της ισχαιμούσας περιοχής, με λύση της απολίνωσης, διάρκειας 120 λεπτών. Τα πειραματόζωα τυχαιοποιήθηκαν στην ενδοστεφανιαία χορήγηση 0.02 mg/kg CGP-37157 ή φυσιολογικού ορού είτε κοντά στην έναρξη της ισχαιμίας είτε πέντε λεπτά πριν την επαναιμάτωση. Κατά τη διάρκεια του πειράματος υπήρχε συνεχής ηλεκτροκαρδιογραφική παρακολούθηση για καταγραφή αρρυθμιών. Μετά την ολοκλήρωση του πειράματος ακολούθησε προσδιορισμός της υπό κινδύνου περιοχής, του μεγέθους του εμφράκτου(ως ποσοστό της υπό κινδύνου περιοχής) και του no reflow (ως ποσοστό της υπό κινδύνου περιοχής). ΑΠΟΤΕΛΕΣΜΑΤΑ: Η υπό κίνδυνος περιοχή, το μέγεθος του εμφράκτου και η έκταση του no reflow ήταν παρόμοια και για τις δύο ομάδες. Η χορήγηση του CGP-37157 προ της ισχαιμίας είχε ως αποτέλεσμα: 1) καταστολή των κοιλιακών ταχυαρρυθμιών (επεισόδια κοιλιακής μαρμαρυγής ανά πειραματόζωο 1.5±1.1 vs 3.5±1.9, p=0.014), 2) ευκολότερη καρδιοανάταξη των κοιλιακών ταχυαρρυθμιών (απινιδώσεις που απαιτήθηκων για καρδιοανάταξη κάθε επεισοδίου κοιλιακής μαρμαρυγής 2.6±2.3 vs 6.2±2.1, p=0.006) και γ) μικρότερο μέγιστο βάθος των κατασπάσεων του σημείου J (0.75±0.27 mm vs 1.75±0.82 mm, p=0.007) συγκριτικά με την ομάδα ελέγχου. Η χορήγηση του CGP-37157 πριν την επαναιμάτωση οδήγησε σε γρηγορότερη επάνοδο των κατασπάσεων (πλήρης επάνοδος στα 30 λεπτά της επαναιμάτωσης σε 7/8 πειραματόζωα που έλαβαν CGP-37157 έναντι 1/9 στην ομάδα ελέγχου (p=0.003). ΣΥΜΠΕΡΑΣΜΑΤΑ: Σε παρακλινικό χοίρειο μοντέλο οξέως στεφανιαίου συνδρόμου η ενδοστεφανιαία χορήγηση CGP-37157 δεν προσέφερε καμία καρδιοπροστατευτική επίδραση στη έκταση του εμφράγματος και του no reflow. Ωστόσω, οδήγησε σε σημαντική κταστολή των κοιλιακών αρρυθμιών, μείωσε το μέγεθος των κατασπάσεων του σημείου J στην διάρκεια της ισχαιμία και οδήγησε σε ταχεία επάνοδο των κατασπάσεων μετά την επαναιμάτωση. Τα ευρήματα αυτά αποτελούν πλέον ένα κίνητρο για την περαιτέρω διερεύνηση της φαρμακολογικής αναστολής της μιτοχονδριακής αντλίας Νa/ Ca ως δυνητικά θεραπευτική στρατηγική στην καταστολή των αρρυθμιών στην ισχιμoύσα καρδιά
The environmental movement in Greece, 1973 to the present
Authors: Μποτετζάγιας Ιωσήφ
Published: September 2021

Η τρέχουσα διατριβή ερευνά την εμφάνιση, την ανάπτυξη και την τροχιά που ακολούθησε το ελληνικό περιβαλλοντικό κίνημα. Προσπαθεί να ερμηνεύσει την προφανή αδυναμία αυτού του κινήματος και προτείνει ότι αυτό το γεγονός πρέπει να αναχθεί στην αδυναμία της ελληνικής κοινωνίας, που με τη σειρά της είναι αποτέλεσμα της συγκεκριμένης κοινωνικοοικονομικής ανάπτυξης της Ελλάδας: μιας ανάπτυξης που επέτρεψε σε κάθετους τρόπους πολιτικής συμμετοχής και κοινωνικής οργάνωσης να διατηρηθούν μέχρι και το τέλος του εικοστού αιώνα. Το να προσπαθήσει να ερμηνεύσει κανείς τις αποτυχίες του ελληνικού περιβαλλοντικού κινήματος βασιζόμενος σε μοντέλα που αναπτύχθηκαν για τις δυτικοευρωπαϊκές χώρες, που απολαμβάνουν μια πολύ ισχυρότερη κοινωνία πολιτών, αποτελεί μια λανθασμένη αρχή. Η διατριβή παρακολουθεί τις εξελίξεις και στο κοινωνικοπολιτικό και στο διοικητικό επίπεδο κατά τη διάρκεια των τελευταίων 25 ετών και συνάγει το συμπέρασμα ότι το ελληνικό περιβαλλοντικό κίνημα, λόγω των συγκεκριμένων κοινωνικών συνθηκών που επικρατούν στην Ελλάδα, είναι ένα ‘οιωνεί κίνημα’: έχει μεν τη μορφή ενός δυτικού περιβαλλοντικού κινήματος, είναι όμως κενό ουσίας. Παρότι υπονοείται με αυτό ότι η ιστορία του ελληνικού πράσινου κινήματος κατά τη διάρκεια των προηγούμενων ετών ίσως να είναι χαρακτηριστική των χωρών που μοιράζονται μια παρόμοια κοινωνικοοικονομική ανάπτυξη με αυτήν της Ελλάδας – δηλαδή άλλες ‘ημι-περιφερειακές’ χώρες - όμως η παρούσα διατριβή δεν επιχειρεί κάποια σύγκριση. Μάλλον υποστηρίζει ότι οποιαδήποτε μελλοντική συγκριτική έρευνα που θα περιλαμβάνει και την Ελλάδα μεταξύ άλλων ευρωπαϊκών χωρών θα πρέπει να λάβει υπ’ όψιν της τα ιδιόμορφα χαρακτηριστικά της ελληνικής περίπτωσης. Τα πιο πρόσφατα στοιχεία [2001] καταδεικνύουν μια ‘δυτικοποίηση’ του ελληνικού πράσινου κινήματος, που αποτελεί συνέπεια των εξελίξεων τόσο σε Ευρωπαϊκό (ΕΕ) όσο και σε εθνικό επίπεδο. Εντούτοις είναι ακόμα πάρα πολύ νωρίς, και κατά συνέπεια άκρως ασαφές, να υποτεθεί ότι το ελληνικό πράσινο κίνημα ετοιμάζεται να χαράξει πορεία παρόμοια με τα αντίστοιχα δυτικά. Κατά συνέπεια η παρούσα διατριβή ίσως να είναι μια επισκόπηση παρελθόντων πραγμάτων. Οι εξελίξεις των επόμενων χρόνων θα επιτρέψουν στους ερευνητές να καθορίσουν αν το ελληνικό περιβαλλοντικό κίνημα του 21ου αιώνα θα είναι εξίσου ‘κενό’ με αυτό του 20ου ή αν θα αποκτήσει μια πιο ‘απτή’ υφή, και ουσία.
Φωτοκαταλυτική παραγωγή υδρογόνου με διθειολενικά σύμπλοκα
Authors: Κεφαλίδη Χριστίνα
Published: September 2021

Η παρούσα εργασία διενεργήθηκε στα πλαίσια της διδακτορικής διατριβής στο Εργαστήριο Ανόργανης Χημείας του Τμήματος Χημείας του Εθνικού και Καποδιστριακού Πανεπιστημίου Αθηνών. Καλύπτει βιβλιογραφικά φωτοκαταλυτικά συστήματα παραγωγής υδρογόνου ομογενούς κατάλυσης. Παρουσιάζεται η σύνθεση και ο χαρακτηρισμός των συμπλόκων : [ReBr(CO)3(amphen)] (amphen = 5 – άμινο -1,10 – φαινανθρολίνη), [ReBr(CO)3(phendione)] (phendione = 1,10 – φαινανθρολίνη– 5,6 – διόνη), [ReCl(CO)3(amphen)], [Re(CO)3Cl{dppz-3,6-(COOEt)2}] (dppz-3,6-(COOEt)2 = διπυριδο[3,2-a:2΄,3΄-c] φαιναζίνη-3,6- δικαρβοξυλαιθυλ εστέρας]). Επίσης παρουσιάζεται η κρυσταλλική δομή του συμπλόκου [ReBr(CO)3(pq)]. Τα σύμπλοκα: [ReBr(CO)3amphen], [ReBr(CO)3(phendione)], [ReCl(CO)3(amphen)],[ReBr(CO)3pq], [Re(CO)3Cl{dppz-3,6-(COOEt)2}], [Ga(di-o-F-p-py)-1-Ga],[Ga(tpfc)-2-Ga] και σύμπλοκο του Cu (I) {[Cu(I) (dppzCOOEt)2]} διερευνήθηκαν ως προς την ικανότατα τους να δρουν ως φωτοευαισθητοποιητές για να ανάγουν πρωτόνια σε ομογενή φωτοκαταλυτικά συστήματα. Ως καταλύτες για την μεταφορά πρωτονίων στο νερό χρησιμοποιήθηκαν κοβαλοξίμες, διθειολενικά σύμπλοκα του Ni,σύμπλοκα του Co(II) {[K(NCMe)3(L6)CoII-NCMe]∙MeCN∙H2O,[K(NCMe)3(L13)CoII-NCMe]} και σύμπλοκο του Cu (I) {[Cu(I)(dppzCOOEt)2]}. Στα πλαίσια της ερευνητικής εργασίας για την περιγραφή των φωτοκαταλυτικών μηχανισμών που λαμβάνουν χώρα, πραγματοποιήθηκαν πειράματα αποδιέγερσης του φωτοευαισθητοποιητή με προσθήκη καταλύτη.
Μοντέλα και μεθοδολογίες για πρόβλεψη και εξέλιξη ζήτησης και ανταγωνισμού τηλεπικοινωνιακών αγορών
Authors: Χριστόδουλος Χαρίσιος
Published: September 2021

Το αντικείμενο της παρούσας διατριβής αφορά στην αποτίμηση και πρόβλεψη, με χρήση καινοτόμων μεθοδολογιών, της ζήτησης τηλεπικοινωνιακών υπηρεσιών και προϊόντων, καθώς και του ανταγωνισμού στην τηλεπικοινωνιακή αγορά, με χρήση επιστημονικού υποβάθρου από την περιοχή των μαθηματικών και στατιστικής. Βασικός στόχος είναι η βελτίωση της ικανότητας πρόβλεψης σε σχέση με τη χρήση υπαρχόντων ευρέως διαδεδομένων μοντέλων πρόβλεψης της συγκεκριμένης επιστημονικής περιοχής. Η συνολική συνεισφορά της διατριβής έγκειται στη δημιουργία καινοτόμων μεθοδολογιών και στην εφαρμογή υπαρχόντων σε νέα πεδία, προκειμένου να επιτευχθεί βελτίωση της πρόβλεψης της ζήτησης και του ανταγωνισμού των τηλεπικοινωνιακών υπηρεσιών.Το αντικείμενο της διατριβής αντιστοιχεί σε ένα σημαντικό τμήμα του γενικότερου τεχνοοικονομικού σχεδιασμού που συνοδεύει την ανάπτυξη και λειτουργία των τηλεπικοινωνιακών δικτύων. Παραδείγματα τέτοιων αγορών αποτελούν τα αναπτυσσόμενα ευρυζωνικά δίκτυα οπτικών ινών και τα ασύρματα δίκτυα κινητών τερματικών. Η σχεδίαση των δικτύων αυτών, αλλά και η πρόβλεψη της χρήσης τους στο μέλλον, αποτελούν σημαντικά στοιχεία που σχετίζονται άμεσα με την πορεία ανάπτυξης των αντίστοιχων υποδομών. Λόγω των ραγδαία αναπτυσσόμενων τεχνολογιών και των συνεχώς αυξανόμενων αναγκών σε απαιτήσεις πρόσβασης, ο σχεδιασμός αυτών των δικτύων πρέπει να παρέχει και να υποστηρίζει καινοτόμες δικτυακές υπηρεσίες και τεχνολογίες. Ο προσδιορισμός του αριθμού των χρηστών, της έντασης χρήσης των παρεχόμενων υπηρεσιών του όγκου των διακινούμενων δεδομένων και του μεριδίου αγοράς λόγω ανταγωνισμού πρέπει να αποτελούν οδηγούς για την ανάπτυξη των υποδομών που θα υποστηρίζουν τη λειτουργία των δικτύων. Τόσο οι μεθοδολογίες όσο και τα αποτελέσματά τους αποκτούν προστιθέμενη αξία για την περίπτωση της Ελλάδας, καθώς η χώρα διέρχεται μέσα από μια περίοδο ραγδαίων εξελίξεων στον τομέα εκσυγχρονισμού των τηλεπικοινωνιακών υποδομών και υπηρεσιών.
Το πρώτον βιβλίον εκάστου έθνους
Authors: Βάσση Μυρτώ
Published: September 2021

Οι παλαιές εκδόσεις των Λεξικών, ελληνικών και ελληνολατινικών έχουν τη σημασία τους υπό την έννοια έστω των ποσοτικών αναφορών. Οπωσδήποτε αναδεικνύονται αμέσως τα ποιοτικά κριτήρια και το Λεξικόν είτε είναι του Καλλιέργη είτε είναι του Βαρίνου, του Σοφιανού, του Κωνσταντίνου, του Γαζή, του Κούμα, του Βυζάντιου και ασφαλώς των Liddell – Scott εμφανίζεται όχι απλώς απαιτητικό, αναγκαίο ή σχετικώς απαραίτητο, αλλά, με αυξημένο βαθμό επικινδυνότητας γιατί αναμφισβήτητα είναι ένα πραγματικό κίνημα ιδεών. Έτσι αναγνωρίζεται η ελληνική γλώσσα, ο οικουμενικός της χαρακτήρας, το υποχρεωτικόν της εκμάθησης της και ο απαραίτητος ιδεολογικός εξοπλισμός κάθε πολίτη που θέλει πραγματικά να ζει το παρόν της εποχής του και να αντιμετωπίζει με θάρρος και βεβαιότητα το μέλλον.Έτσι το λεξικό των Liddell – Scott από το ένα μέρος εντάσσεται μέσα στα όρια της γλωσσικής ελευθερίας (αν αυτή η ελευθερία είναι δυνατόν να περιοριστεί) και υπό μια άποψη αποκαλύπτεται αυτό που θεωρείται αλλά και είναι πολιτικά ορθό.Το Λεξικό κυριολεκτικά εγκαινιάζει (εκ νέου) μεσούντος του 19ου αι. έναν διάλογο που για τους Έλληνες δεν διακόπηκε ποτέ, αλλά για τους Ευρωπαίους ήταν ένα στοίχημα που έπρεπε να κερδηθεί: από την μια αθάνατη (και κάποτε οικουμενική) γλώσσα έπρεπε να φθάσουμε στη νέα οικουμενική γλώσσα, ήταν απαραίτητο να δημιουργήσουμε έναν δίαυλο επικοινωνίας με την αρχαία ελληνική γλώσσα, με τις νέες ευρωπαϊκές γλωσσικές πραγματικότητες. Είναι κι αυτό μια απόδειξη από τις πιο σημαντικές, εμπιστοσύνης στις αξίες τις πολιτικής δημοκρατίας τουλάχιστον.Το Λεξικό Liddell – Scott αποσκοπεί στη διδασκαλία των αρχαίων ελληνικών, διδάσκει τον Ευρωπαίο πολίτη, όχι μόνο τον Άγγλο, πώς να κάνει ένα διάλογο σε απλά αρχαία ελληνικά, πράγμα που σημαίνει ότι ένας νέος πολίτης μπορεί να είναι σε θέση να αντιληφθεί τι ήταν ο ελληνικός πολιτισμός, να παρατηρήσει και να προσδιορίσει ετυμολογίες γενικά να εννοεί τις ελληνικές, ακόμη και τις λατινικές ρίζες διαφόρων επιστημονικών όρων.Το Λεξικό Liddell – Scott χωρίς υπερβολή, οδηγεί σε περιπέτειες δημιουργικότητας όχι μόνο γιατί μας ασκεί στη φιλοσοφία, την πολιτική ή την λογοτεχνία. Παραπέμπει και οδηγεί ευθέως στην κλασική παιδεία καθώς γνωρίζουμε ταυτόχρονα τη σημασία της ιστορίας και την αξία της μνήμης. Είναι ένα εργαλείο, ένα ισχυρότατο μέσο, προκειμένου να αποκτήσουμε ελληνική παιδεία (φιλοσοφική, πολιτική…) με κοινωνικά περιεχόμενα.
Συσχέτιση επιπέδου καρδιοτροφίνης 1 και μεγέθους αριστερού κόλπου της καρδιάς σε άτομα με διαστολική δυσλειτουργία της αριστερής κοιλίας
Authors: Βλαχοδημήτρης Ιωάννης
Published: September 2021

H παρούσα μελέτη σε πληθυσμό ασυπτωματικών υπερτασικών με διαστολική δυσλειτουργία σταδίου 1, υπολόγισε τα επίπεδα καρδιοτροφίνης -1και τα συσχέτισε με το μέγεθος του αριστερού κόλπου. Ο συγκεκριμένος πληθυσμός συγκρίθηκε με ομάδα υγιών ατόμων . Δεν διαπιστώθηκε συσχέτιση του μεγέθους του αρ. κόλπου της καρδιάς με τα επίπεδα καρδιοτροφίνης, διαπιστώθηκε όμως η αύξηση των επιπέδων του συγκεκριμένου βιοδείκτη στους ασυμπτωματικούς υπερτασικούς, το οποίο αποτελει προγνωστικό δείκτη στην αρχόμενη υπερτασική καρδιοπάθεια.
Διακυβέρνηση, διοίκηση οργανισμών και επιχειρήσεων και δημόσιες πολιτικές εταιρικής κοινωνικής ευθύνης
Authors: Ταλιούρης Ευάγγελος
Published: September 2021

Η Εταιρική Κοινωνική Ευθύνη (ΕΚΕ) αποτελεί ένα από τα πιο ενδιαφέροντα και αναπτυσσόμενα πεδία μελέτης. Η αλληλεπίδραση ΕΚΕ με την διακυβέρνηση και η εφαρμοσμένη διάσταση της σε πεδία πολιτικής και επιχειρηματικότητας στην Ευρωπαϊκή Ένωση, διεθνείς οργανισμούς και την Ελλάδα αποτελεί το πεδίο μελέτης της διατριβής. Στην Ευρώπη η αναφορά γίνεται ήδη από το 1993 με το κάλεσμα του Προέδρου της Επιτροπής Jacques Delors για ανάδειξη της κοινωνικής ευθύνης των επιχειρήσεων σε σχέση με τη κοινωνική συνοχή και περιβαλλοντική αειφορία, παράλληλα με τις οικονομικές τους δραστηριότητες. Όσον αφορά τη πολιτική διάσταση της ΕΚΕ στην Ευρώπη είναι χρήσιμη η συσχέτιση με την αειφόρο ανάπτυξη μέσα από τη βιώσιμη επιχειρηματικότητα και τις επιπτώσεις της στη κοινωνική συνοχή, τη προστασία του περιβάλλοντος, την αντιμετώπιση της κρίσης και την εμπορική ανταγωνιστικότητα. Η σημασία, ωστόσο, για πολλούς μελετητές στο πεδίο της ΕΚΕ είναι η αλληλεπίδραση της έννοιας με τη διακυβέρνηση πολυεπίπεδα που φαίνεται να σκιαγραφεί ένα ενδιαφέρον πεδίο μελέτης για την ανάλυση των συμφερόντων και την επίδραση τους στο σχεδιασμό πολιτικής. Αυτό φαίνεται να επιδρά στην εξέλιξη της ΕΚΕ στην Ευρώπη και να αντανακλά τις θεσμικές επιδράσεις από το πλαίσιο διακυβέρνησης στο οποίο εντοπίζονται ως πεδία ανάλυσης οι δημόσιες πολιτικές αλλά και η επιχειρηματικότητα. Όσον αφορά τη τελευταία, ο ρόλος των επιχειρήσεων στην αειφόρο ανάπτυξη φαίνεται να αποτελεί ένα σημαντικό πεδίο, αφού στο σχεδιασμό πολιτικής για την ΕΚΕ αλληλεπιδρούν στην ΕΕ διαφορετικές προσεγγίσεις, οι οποίες επηρεάζουν το σχεδιασμό πολιτικής αλλά και την επιχειρηματική διεργασία. Στο παραπάνω πλαίσιο συζήτησης η διατριβή αναπτύσσει μία πολιτική και συγκριτική ανάλυση στη σχέση που συνδέει τη πολιτική με την επιχειρηματική διεργασία στο πεδίο της ΕΚΕ και επικεντρώνεται στη συνέχεια στη ραχοκοκαλιά της επιχειρηματικότητας τις μικρομεσαίες επιχειρήσεις. Αυτό αναλύεται σε επίπεδο ΕΕ αλλά και την Ελλάδα ως αναπτυσσόμενο πεδίο πολιτικής, θεσμών και δράσεων της επιχειρηματικής κοινότητας με αναφορά στο ρόλο και τις επιπτώσεις της κρίσης. Η διατριβή χρησιμοποιεί, επίσης, το εργαλείο της μελέτης περίπτωσης προκειμένου να διερευνήσει και να αναλύσει την αλληλεπίδραση της ΕΚΕ με τη διακυβέρνηση αλλά και τη διασύνδεση της έννοιας με την επιχειρηματικότητα και το σχεδιασμό δημόσιας πολιτικής.